Det franske selskapet er et av de største i verden i sin bransje. I Bergen har de kjørt Bybanen siden oppstarten i 2010.

For tiden blir bybaner blir og mer vanlig ellers i Europa. Lokale styresmakter i mellomstore vekstbyer ser fordelene med å få folk over på skinnegående kollektivtransport. De vil begrense forurensing og køer.

– Da vi fikk kontrakten i Bergen dro vi ansatte til Le Mans i Frankrike for å få kompetanse til å kjøre og drive bybanen. Nå kommer de fra Århus til oss for å få opplæring, sier Keolis-direktør Gry Miriam Olsen.

Tross smellene som har vært, har Bybanen i Bergen en av de beste sikkerhetsstatistikkene i Europa, ifølge Olsen.

– I tillegg er de reisende svært tilfredse. Vi har fått besøk fra Lund og Malmø i Sverige, og fra Tampere i Finland. Alle vil hit for å se hvordan vi gjøre det.

Da de begynte å kjøre Bybanen i Bergen gikk den mellom sentrum og Nesttun. Nå går den til Lagunen og fra 2017 til Flesland.

Har doblet ansatte

I dag er det om lag 100 i den bergenske organisasjonen. Da de startet opp var de 40. Nå frakter de om lag 40 000 passasjerer per dag.

I Århus skal de bygge 110 kilometer Bybane, eller «lettbane» som de kaller den.

Som i Bergen er den planlagt i bebygd område, kryssende med annen trafikk; biler, fotgjengere eller syklister.

Gry Miriam Olsen sier at det spesielt innen sikkerhet at de skal drive med opplæring av danskene.

– I Bergen har vi unngått å gjøre de store tabbene, nettopp fordi vi i startfasen brukte erfaringer fra Frankrike. Det er veldig kjekt at det er vi i Bergen som er plukket ut til å føre erfaringene våre videre, sier Olsen.

I starten eide Fjord 1 nesten halvparten av selskapet som kjører Bybanen.

Nå eier Keolis virksomheten i Bergen alene. Ifølge Olsen er Keolis sin strategi alltid å ha lokale eiere med i startfasen, for å kunne benytte seg av lokal kunnskap.

Men å kjøre Bybanen virker ikke å være en tillatelse til å trykke penger, skal man tro på regnskapstallene.

Lite overskudd

I 2010 var inntektene på 42,3 millioner kroner og overskuddet på 870 000 kroner. I 2014 var omsetningen økt til 111,5 millioner kroner, men overskuddet var på ikke mer enn 990 000 kroner.

– Vi drifter i en bransje basert på anbud hvor flere operatører sliter med underskudd, og er stolte av positive tall, sier Olsen om det.